## Ivace+i Energia impulsa l’electrificació de les barques tradicionals de l’Albufera de València, el Fondo d’Elx i les Salines de Torrevieja

*** Sesubvenciona fins al 80 % del cost de substituir els motors de combustió per propulsors elèctrics**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme, que dirigix Marián Cano, ha obert el termini per a acollir-se al programa d’ajudes per a l’electrificació de les embarcacions que naveguen en els parcs naturals de l’Albufera de València, el Fondo d’Elx i les Salines de Torrevieja.

Esta línia d’ajudes incorpora un incentiu econòmic per a animar els propietaris d’embarcacions que naveguen pels parcs naturals mencionats a canviar els seus motors de combustió per motors elèctrics.

Amb esta iniciativa, es perseguix contribuir a la promoció d’una mobilitat més sostenible i menys contaminant, especialment en un entorn sensible com són els parcs naturals. Amb la incorporació dels motors elèctrics, tal com ha explicat el director general d’Energia i Mines, Manuel Argüelles, s’aconseguirà “una major sostenibilitat en estos espais amb un alt valor mediambiental i un gran nombre d’espècies d’aus migradores que els visiten i nidifiquen”.

Actualment, les embarcacions que disposen de permís per a navegar en estes zones utilitzen motors de combustió, generalment de gasolina, que produïxen un alt impacte ambiental, siga amb els fums o amb els abocaments a l’aigua de combustible o oli, o amb el soroll que generen. Això representa un impacte negatiu directe sobre la flora i la fauna dels enclavaments.

Així, Ivace+i Energia destinarà un total de 400.000 euros a sufragar fins al 80 % del cost del canvi de motor i les ajudes es podran sol·licitar fins al pròxim 27 de març de 2025.

L’ús d’estes embarcacions podrà ser de pesca, esbarjo, turisme/passatge, o per a la pràctica de la vela llatina tradicional. Per a accedir a l’ajuda, serà necessari que les embarcacions disposen de permís per a navegar en els citats parcs naturals. Així mateix, les embarcacions hauran d’incloure un sistema d’acumulació d’energia que, en cap cas, podrà ser de tecnologia plom-àcid.

“L’electrificació dels motors suposarà una reducció d’emissions i sorolls, i tindrà un impacte molt positiu en els parcs naturals”, ha explicat Argüelles. A més, cal destacar que les condicions d’estos llacs són idònies per a la transició de motors de combustibles fòssils a elèctrics, ja que es tracta d’aigües calmades i a on les embarcacions efectuen trajectes no massa llargs.

Fecha: 06/02/2025